Document ID: 31997L0020

Komisjoni direktiiv 97/20/EÜ,
18. aprill 1997,
mis kohandab tehnika arenguga nõukogu direktiivi 72/306/EMÜ sõidukite diiselmootorite heitmete vastu võetavaid meetmeid käsitlevate liikmesriikide õigusaktide ühtlustamise kohta
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Majandusühenduse asutamislepingut,
võttes arvesse nõukogu 2. augusti 1972. aasta direktiivi 72/306/EMÜ sõidukite diiselmootorite heitmete vastu võetavaid meetmeid käsitlevate liikmesriikide õigusaktide ühtlustamise kohta [1], viimati muudetud komisjoni direktiiviga 89/491/EMÜ [2], eriti selle artiklit 4,
ning arvestades, et:
direktiiv 72/306/EMÜ on üks mitmest üksikdirektiivist EÜ tüübikinnitusmenetluse kohta, mis kehtestati 6. veebruari 1970. aasta direktiiviga 70/156/EMÜ liikmesriikide mootorsõidukite ja nende haagiste tüübikinnitusega seotud õigusaktide ühtlustamise kohta [3], viimati muudetud Euroopa Parlamendi ja nõukogu direktiiviga 96/79/EÜ [4]; sellest tulenevalt kohaldatakse sõidukisüsteemide, osade ja eraldi seadmestike kohta kehtivaid direktiivi 70/156/EMÜ sätteid direktiivi 72/306/EMÜ suhtes;
direktiivi 70/156/EMÜ artikli 3 lõikes 4 ja artikli 4 lõikes 3 nõutakse eelkõige, et igale üksikdirektiivile oleks lisatud teatis, mis sisaldab direktiivi 70/156/EMÜ I lisa asjakohaseid kirjeid, ja samuti VI lisal põhinev tüübikinnitustunnistus tüübikinnituse elektrooniliseks salvestamiseks;
kõnealused muudatused käivad ainult direktiivis 72/306/EMÜ sisalduvate rakendussätete kohta; seetõttu ei ole vaja direktiivile 72/306/EMÜ vastavaid olemasolevaid tüübikinnitusi kehtetuks tunnistada ega takistada kõnealuste tüübikinnituste alla käivate uute sõidukite registreerimist, müüki ega kasutuselevõtmist;
käesoleva direktiiviga ettenähtud meetmed on kooskõlas direktiiviga 70/156/EMÜ asutatud tehnika arengule kohandamise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Käesolevaga muudetakse direktiivi 72/306/EMÜ järgmiselt.
1. Artikkel 1 asendatakse järgmisega:
"Artikkel 1
Käesolevas direktiivis tähendab "sõiduk" teedel kasutamiseks mõeldud, kerega või kereta, vähemalt neljarattalist diiselmootorsõidukit, mille valmistajakiirus ületab 25 km/h, välja arvatud rööbastel liikuvad sõidukid, põllu- ja metsamajandustraktorid ning muud töösõidukid."
2. Artiklis 2 asendatakse sõnad "I, II, III, IV ja VI lisas" sõnadega "käesoleva direktiivi vastavates lisades".
3. Artiklis 3 asendatakse sõnad "punktis 2.2" sõnadega "punktis 1.1".
4. Lisad muudetakse vastavalt käesoleva direktiivi lisale.
Artikkel 2
Alates 1. oktoobrist 1997 liikmesriigid:
- ei anna enam direktiivi 70/156/EMÜ artikli 4 lõike 1 kohast EÜ tüübikinnitust ja
- keelduvad siseriikliku tüübikinnituse andmisest
uuele sõidukitüübile diiselmootorite heitmetega seotud põhjustel, kui käesoleva direktiiviga muudetud direktiivi 72/306/EMÜ nõuded ei ole täidetud.
Käesoleva direktiiviga ei tunnistata kehtetuks ühtki direktiiviga 72/306/EMÜ varem antud tüübikinnitust ega takistata nende tüübikinnituste laiendamist selle direktiivi tingimuste alusel, mille alusel need esmalt välja anti.
Artikkel 3
1. Liikmesriigid jõustavad käesoleva direktiivi järgimiseks vajalikud õigusnormid hiljemalt 30. septembril 1997. Liikmesriigid teatavad sellest viivitamata komisjonile.
Kui liikmesriigid kõnealused normid vastu võtavad, viitavad nad nendes või normide ametliku avaldamise korral lisavad viite käesolevale direktiivile. Sellise viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike põhiliste õigusnormide teksti.
Artikkel 4
Käesolev direktiiv jõustub 20. päeval pärast selle avaldamist Euroopa Ühenduste Teatajas.
Artikkel 5
Käesolev direktiiv on adresseeritud liikmesriikidele.
Brüssel, 18. aprill 1997

Labels: 14
20
7
8
15